Markmið íslenskra stjórnvalda um samdrátt í losun gróðurhúsalofttegunda fyrir 2030 eru óljós og ófullnægjandi að mati Loftslagsráðs, sem kallar eftir að stjórnvöld skýri og útfæri markmiðin nánar.
Í áliti Loftslagsráðs segir að framkvæmd aðgerðaáætlunar í loftslagsmálum sé ómarkviss. Ráðið bendir á að sá stöðugleiki í veðurfari sem einkennt hefur síðustu þúsundir ára sé að raskast með háskalegum hætti. Losun gróðurhúsalofttegunda á heimsvísu fari enn vaxandi og hafi aldrei verið meiri.
Loftslagsráð segir þessa röskun þó ekki óumflýjanlega. Ráðast þurfi í kerfislægar breytingar svo sem með umbyltingu orkukerfa, samgöngukerfa, skipulags þéttbýlis, fjármálakerfa sem og í opinberri hagstjórn. Stjórnvöld verði án tafar að skapa umgjörð sem stuðli að jákvæðum breytingum með markvissri stefnumótun. Mikilvægt sé að stjórnvöld nýti þá reynslu og þekkingu sem þegar sé til staðar hér á landi og erlendis til að hraða aðgerðum.
Ráðið leggur jafnframt áherslu á að auka þurfi samdrátt í losun hratt með samstilltu og vel skipulögðu átaki allra. Til að ná því markmiði þurfi að fara af undirbúningsstigi á framkvæmdastig og meta árangur með öflugri greiningu en nú sé beitt. Loftslagsvæn framtíðarsýn kalli á nýjar áherslur í fjárfestingum og nýsköpun sem leggi grunn að verðmætasköpun í kolefnishlutlausu hagkerfi.
Loftslagsráð telur markmið stjórnvalda um samdrátt í losun gróðurhúsalofttegunda ómarkviss og kallar eftir að þau séu skýrð og útfærð nánar. 